HIS 1001 - Forelesning 21.01.08 – Helge Salvesen 

Det norske samfunnet rundt år 1000

Hovedproblemstillinger: Hva konstituerer det norske riket? Hva er de sentrale trekk ved vikingtidssamfunnet og samfunnet i tidlig middelalder?  

Statsområde og utenrikspolitikk

Det norske riket ble til som produkt av vikingtida. De sterkt ekspansive sjøkongedømmer var forutsetningen for at de nordiske land, som inntil da hadde vært delt opp i mange småkongeriker, ble samlet til tre riker, Norge, Danmark og Sverige. Dette har vist seg som stabile strukturer helt fram til vår tid, tross lange perioder med ulike unionskonstellasjoner.
Vikingtida var preget ikke bare av kongenes interne maktutøvelse, men også av en ytre ekspansjon.

Etter at Harald Hårfagre hadde blitt norsk enekonge ved slutten av 800-tallet, forsøkte danske konger å spille på indre norske motsetninger. Denne politikk lyktes da Harald Blåtann i samarbeid med Håkon Jarl, trønderhøvdingen, omkring 970 drepte Harald Gråfell. Harald Blåtann ble da norsk konge, mens Håkon som jarl ble kongens stedfortreder i Norge. (Harald Blåtann er ikke akseptert som norsk konge i den norske kongerekke; hadde han vært det, ville den nåværende konge vært Harald 6). 

Mot Olav Trygvassons sterke kongedømme allierte den danske og svenske konge seg med Håkon Jarls sønner og felte Olav i slaget ved Svolder.

Det fornyede danske og svenske herredømmet i Norge ble omstyrtet i 1016 av Olav Haraldsson. Han forsøkte å imøtegå Knud den Stores angrepsplaner ved å alliere seg med den svenske konge, men Olav ble drept i slaget på Stiklestad omkring 1030 av en norsk bondehær. Det ble da på nytt etablert et dansk herredømme over Norge, som varte til Knud den Stores død i 1035. Da ble Olavs sønn Magnus den Gode innsatt som norsk konge. 

I 1038 ble Norge for første gang anerkjent som selvstendig rike ved et møte mellom Magnus og danskekongen Hardeknud ved Götaelvens munning. Den lengstlevende av de to konger skulle overta den andres rike, og derfor ble Magnus i 1042 også konge i Danmark. Det norske veldet i Danmark opphørte imidlertid i 1047.

Siste halvdel av 1000-tallet ble preget av at vikingtoktene gikk mot slutten. Omkring 1100 ble den siste frukt av den vestvendte vikingekspansjon høstet, da jarlene på vesterhavsøyene med våpenmakt ble lagt under den norske konge. 

På 1200-tallet endret imidlertid den norske utenrikspolitikk seg fra å være sterkt vestvendt mot England og Atlanterhavet til å bli mer orientert mot sør og øst. Det hang sammen med landets stadig sterkere avhengighet av tyske kjøpmenns tilførsel av korn (hanseatene). 

Ved slutten av Håkon Håkonssons regjeringstid (1217-1263) var Norge Nordens sterkeste sjømakt, og prøvde å blande seg i dansk politikk ved å påberope seg arvekrav.

1282-85 søkte den norske regjering å begrense hanseatens rettigheter i Bergen, men i 1285 tvang tyskerne i allianse med Danmark gjennom en blokade Norge til fred og store innrømmelser til de tyske steder. Hanseatene festet grepet i Norge, et grep som ikke minst fikk stor betydning for nordnorske fiskebønders mulighet til å selge tørrfisk og få korn og andre nødvendighets- og luksusvarer i bytte.

Befolkningsutviklingen
Vikingtida var en befolkningsmessig ekspansjonsperiode, men ingen overbefolkning, slik eldre historieforskning mente. Tidlig middelalder og særlig høgmiddelalderen hadde en sterk befolkningsvekst, kanskje henimot en overbefolkning mot midten av 1300-tallet. Befolkningen i Norge omkring 1350 var sannsynligvis henimot 450.000 mennesker. Ca. 90 % av befolkningen var sysselsatt i jordbruket.  

Forfatningsforhold
I de første århundrer etter rikssamlingen utøvde prinsipielt den norske rikskongen alene de funksjoner som de gamle stammekonger hadde hatt: å være militær leder og håndheve domsmakt. I tida etter rikssamlingen oppsto nye sentralting, lagtingene. Til disse kom det årlig valgte representanter fra de lokale rettsområder, fylkene. Hvert lagtingsområde hadde sin egen landskapslov, og på slutten av 1000-tallet/begynnelsen av 1100-tallet ble disse lovene nedskrevet. Viktigst er Gulatingsloven og Frostatingsloven. 

Kongene av Hårfagreætten betraktet kongedømmet som arvelig, men ikke førstefødselsrett. På 1000 og 1100-tallet ble det derfor ofte samkongedømme mellom brødre. Men ved Magnus Erlingssons tronfølgelov av 1163 ble enekongedømme stadfestet ved at eldste sønn fikk første arverett, rett nok med en skikkethetsvurdering innlagt som sikkerhetsventil. Fra den tid tiltok kongen seg lovgivnings- og domsmakt på bekostning av tingene. På 1200-tallet utviklet kongens personlige råd seg til en riksinstitusjon.

Statsadministrasjon 
En profesjonell sentraladministrasjon ble først skapt av det arvelige enekongedømmet etter 1163. Før den tid hadde kongen med sin hird som eneste regjeringsredskap dratt rundt i landet, hvor han gjorde seg lokalt gjeldende ved å samarbeide med tingene. Sentraladministrasjonen vokste fram ved at enkelte medlemmer av hirden fikk funksjoner som riksembetsmenn. Den viktigste funksjonen fikk den (oftest) geistlige kansler. Hans kanselli var i middelalderen landets eneste regjeringskontor.

Indrepolitiske forhold 
Gjennom Harald Hårfagre ble Norge samlet til ett rike av en kongeslekt fra Vestfold. De høvdinger som er funnet gravlagt i de berømte vikingskipene i de store haugene ved Gokstad og Oseberg kan vi tenke oss har tilhørt denne slekten. Riket ble imidlertid holdt sammen bare med militærmakt. Splittelse og kongedrap forekom hyppig fram mot 1030, da Olav Haraldsson falt i kamp mot bondehæren på Stiklestad. 

Deretter fulgte en hundreårsperiode med fredeligere tilstander. Vikingtoktene opphørte, og kongene var henvist til å skaffe seg en maktbasis i samarbeid med de lokale bondesamfunn. Etter Sigurd Jorsalfars død i 1130 begynte et nytt hundreår med blodige borgerkriger mellom ulike kongsemner. De ble brakt til en foreløpig avslutning da jarlen Erling Skakke, som var gift med Sigurd Jorsalfars datter, i 1163 fikk sin sønn Magnus kronet som ene- og arvekonge. Men i 1179 ble Erling Jarl drept av tronpretendenten Sverre, en færøying som hevdet å være uekte sønn av Sigurd Munn. 1184 drepte han så Magnus. Sverre hadde stilt seg i spissen for en røverbande av fattigfolk, birkebeinerne, og utviste en så stor militær dyktighet at han ved deres hjelp erobret Norge. Etter 1184 overtok Sverre alle kongelige funksjoner, og birkebeinerne overtok de ledige embeter. 

Kirken bekjempet Sverres regime og lyste ham i bann. Men etter hans død kom et forlik i stand 1208. Under Sverres sønnesønn Håkon Håkonsson nådde middelalderens norske kongemakt sin kulminasjon. Etter 1319 ble fremmede makter bestemmende for norsk innenrikspolitikk: hanseatene, Sverige og Danmark.

Økonomiske forhold 
Landbruk og fiske var det viktigste næringsgrunnlag i Norge fra langt ned i førkristen tid. Landbruket ble imidlertid intensivert fra vikingtida (800-1000) og gjennom tidlig middellader (1000-1130) og høgmiddelalder (1130-1350). Det skjedde i denne perioden en aristokratisering med sterkere sosial lagdeling. De fleste bønder ble leilendinger (frie bønder som leide jord av godseiere). De store jordeiere ble kongen, det verdslige aristokrati og kirken. 

Fra 1000-tallet oppsto en rekke byer, med Bergen som den politisk og økonomisk viktigste. Den nordligste var Vågan i Lofoten. Den kirkelige hovedstaden ble Nidaros (Trondheim), hvor erkesetet ble anlagt 1152/53. De fleste middelalderbyer lå ved havet. Bare Hamar lå inne i landet. 

Religion 
Det første forsøk på kristning av Norge ble gjort av Harald Blåtann, men som ikke engang lyktes å få sin hedenske stattholder i Norge Håkon Jarl kristnet. Olav Trygvassons forsøk på tvangskristning møtte sterk motstand. Også Olav Haraldsson pådro seg sterk motstand fra bøndene pga sine misjonsforsøk. Men om Olav Haraldsson mislyktes med sitt kristningsverk, hadde Olav den Hellige større gjennomslag.         
Vikingtida

Hovedproblemstillinger: Hva var forutsetningene for vikingtoktene? Hvor dro vikingene? - England, Irland, Frankerriket, Nordatlanteren, Russland og Bysants. Hvilke følger fikk vikingtoktene?  

Vikingtokter: skandinavers opptreden utenfor Skandinavia hvor formålet var krigersk eller merkantilt; mer presist: plyndringstokt, erobringsforsøk, koloniseringsforsøk, handelsreiser

Vikinger på tokt kunne også gå i tjeneste som leietropper hos frankiske, bysantinske og andre herskere

Størrelsen på vikinghærer: usikkert, men mest sannsynlig noen hundre mann

Vikinghærenes sammensetning og organisasjon: usikkert, mest sannsynlig noen kjøpmenn, flest unge, profesjonelle krigere

Årsaker til vikingtoktene
· overbefolkning i Skandinavia, men vikingene var ikke tvunget hjemmefra pga mangel på dyrkbar jord; neppe viktig årsaksfaktor

· press fra andre land, uvisst

· klimaforverring, neppe trolig

· indrepolitiske forhold i Skandinavia, men dette vet man lite eller ingenting om

· utviklingen i handelsveier – nordlig retning mellom kalifatet og Vesteuropa (Sture Bolin), numismatisk argument, men trukket i tvil

· indre splittelse i de angrepne land (bl.a. feudal oppløsning)

· utvikling av vikingskipet, bedre skip enn motstandernes – står sterkt

England

Ca. 790 anløp 3 vikingskip en havn i Sør-England

793 ble Lindisfarne-klosteret plyndret

Fra 850 begynte vikingene å ta vinteropphold i England 

Det siste store vikingtokt mot England var Harald Hardrådes erobringsforsøk i 1066, som endte med hans nederlag ved Stamford Bridge

Irland
Vikingtokter mot Irland utgikk hovedsakelig fra Norge, og begynte kort før 800

Et norsk kongesete i Limerick

Ingen bondekolonisasjon av norske vikinger i Irland

Plyndring og handel synes å ha vært hovedmotiv

Det endelige punktum for vikingbesettelser i Irland ble satt i 1014 med slaget ved Clontarf

Frankerriket
Kort etter 800 oppsto spenningsforhold mellom Karl den store og den danske kong Godfred. Dette utløste vikingtokter mot Frankerriket

Frisland ble plyndret 810 og 830-åra

840-åra dro vikingene oppover elvene; Nantes ble plyndret 843, Paris 845, Hamburg 845

Et svekket Frankerrike (pga føydal oppløsning) ga vikingene lett spill utover fra 840-åra 

Frankerne kjøpte seg ofte fred med vikingene

Fra Frankerriket fortsatte noen vikingtokter til Spania og Portugal og gjennom Gibraltar-stredet inn i Middelhavet

Nordatlanteren
Vikingbosetning på Shetland, Orknøyene, Hebridene, Færøyene, Island, Grønland, Amerika

Russland og Bysants

Særlig svenske vikinger hadde kontakter østover

Vikingenes kontakt med Bysants var særlig av merkantil art, men de gjorde flere angrepsforsøk mot Konstantinopel

Handelsvarer: vikingene brakte hjem sølv, edelstener, krydder, vin, tekstiler, glass, silke og slaver; de leverte til gjengjeld pelsverk, slaver, våpen med mer.

Følger av vikingtoktene

Koloniseringen i England, Normandie og på øyene i Nordatlanteren førte til en betydelig skandinavisk påvirkning på det engelske språk, mindre påvirkning på det franske språk. Større påvirkning på navngiving, både stedsnavn og personnavn

På de britiske øyer ser vi vikingkunstens påvirkning

I løpet av 800-tallet begynte man over hele Vesteuropa å anlegge borger og befeste byene; kan det være for å beskytte seg mot vikingene? Neppe trolig

Det har vært hevdet at vikingherjinger har ført til klosterlivets forfall i Vesteuropa, men det er neppe riktig å tilskrive vikingene som årsak til forfallet

Den påvirkning Skandinavia har mottatt utenfra via vikingene kan være:

· irsk og engelsk innflytelse i kunsten

· noe importkunst

· angelsaksisk påvirkning på de eldste nordiske kirker 

· selve kristendommens innføring fremmet ved den kontakt med vesteuropeisk kultur som vikingtoktene ga skandinavene 

Borgerkrigene

Hovedproblemstillinger: Hva preger perioden 1130-1230-åra? Hvilke motsetninger finnes under borgerkrigstida og hvilke årsaker ligger bak borgerkrigene?

Tidsskille ved Sigurd Jorsalfars død i 1130

Før 1130: fred og stabile samfunnsforhold

Etter 1130: strid og overgrep

1130-1230: ”borgerkrigstid”

Ikke sammenhengende strid; kampene ble stadig avbrutt av kortere eller lengre fredsperioder.

Særlig stor stridsaktivitet de tre siste årtier av 1100-tallet.

Stridighetene var bare én side av tidas samfunnsliv. Det foregikk også mye statsbyggende virksomhet under borgerkrigene.

Hvorfor blir stridighetene så sterkt betont i historieskrivingen? En viktig grunn er at sagaene i første rekke er krigsberetninger – og sagaene er det viktigste kildemateriale til tidas begivenhetshistorie – jfr. Sverresagaen. 

Borgerkrigstida er også en periode med fredelig ekspansjon på ulike områder: statlig og kirkelig organisasjon og myndighet, i næringsliv og kulturliv.

Sagaene er biografisk orientert; derfor framstår borgerkrigene i sagaene som en personlig maktkamp mellom ulike tronrivaler og deres tilhengere. Og det var sikkert også slik.

Men moderne historikere har ikke nøyd seg med å forklare innbyrdesstriden bare som personlige maktinteresser.

Finnes det noen dypereliggende årsaker på et mer samfunnsstrukturelt plan som borgerkrigene kan utledes av? Nedenfor skal antydes noen slike.

Tronfølgeordningen  

- ikke klar tronfølge – resultat: ofte deling av kongemakten – samkongedømme.

- dypereliggende geografiske og sosiale motsetninger innen riket om preferert tronfølger.

Spenningsforhold mellom kongemakt og lendmannsaristokrati

· aristokratiet ønsket å svekke kongemakten – redskapskongedømme – føydal oppløsning?

· Aristokratiet møtte motstand – særlig fra kong Sverre.

· Dette spenningsforholdet kan være basert på en tolkning skapt av historikere. Det er ikke entydig belagt i kildematerialet.

Motsetning mellom konge og kirke

· jfr. Sverres kamp mot kirken.

Borgerkrigenes geografiske bakgrunn

Ætteforhold som partidannende element

· Ættesammenhengen rakk også ut over landegrensene til Sverige og Danmark.

Internordiske allianser

Sosiale motsetninger på økonomisk grunnlag

· Godseierkongedømmet går seirende ut av borgerkrigstida.

· Godseierkongedømmet hadde først og fremst fotfeste på Vestlandet og Østlandet.

· Norge blir en godseierfinansiert stat – et system som varer fram til siste del av 1500-tallet da de skandinaviske stater blir mer og mer skattefinansierte stater.

Territoriell klassekamp 

· Sterke godseierområder mot distrikter med jevne bønder og småfolk.

Mulig motsetningsforhold mellom den bofaste bondebefolkning og en rotløs krigerklasse

Lokalfølelse
· Mangel på rikssammenbindende organer kunne virke til å styrke den lokale identiteten.

Borgerkrigstida som statsdannende periode: Økende offentlig styringsmakt.

Fra annen halvdel av 1100-tallet søker kongedømmet å bygge opp et riksomfattende styringsapparat. Dette fører på sikt til mer ro og orden i samfunnslivet. Borgerkrigene ebber ut i et rike der territoriell splittelse og sosial spenning er overvunnet av et rikskongedømme – følgelig er borgerkrigene siste fase i middelalderens rikssamlingstrid.
